<em><strong>Bya Ruth Anderah.</strong></em>

Olunaku olwaleero kooti  ekola ku misango gy’obukenuzi  lwegenda okuwa ekibonerezo eri abantu basatu abaasingisiddwa emisango egyekuusa ku kufiiriza egwanga ensimbi obuwumbi <strong>24</strong> mu kuzimba oluguudo olwe Mukono-Katosi-Kisoga-Nyanga .

Olunaku olw'eggulo omulamuzi wa kooti eno Justice <strong>Lawrence Gidudu </strong> yakalize abantu basatu okuli Joe Semugooma  eyali akola ku by'ensimbi mu UNRA , Wilberforce Senjaako eyali omubalirizi w'ebitabo bya UNRA nga bano baalemwa okwekebejja obulungi company  eya <strong>EUTAW </strong>nga tebanagiwa nsimbi  obuwumbi 24.

Ate ye  omusuubuzi <strong>Apollo  Senkeeto,</strong>yasingisiddwa omusango ogw'okwefuula kyatali nabba ensimbi zino obuwumbi 24 nga yeefudde akulira  company ya  <strong>EUTAW Mississippi</strong> ekitaali kituufu.

Abalala ababade bavunaanibwa mu musango guno kuliko Eng. Abraham Byandala, Eng. Berunado Sebuuga, Marvin Baryaruha, ne Isaac Mugote wabula bano kooti yabajjeko omusango guno.