<em><strong>Bya Sadat Mbogo</strong></em>

Poliisi e Mpigi ekakasizza ng’abantu 2 bwebaafiridde mu bubenje obwemirundi obwagudde mu kitundu ekyo.

Akabenje akamu kaagudde ku luguudo lw'ettaka oluva e Mitalamaria okudda e Gombe mu district y'e Butambala, ngemo mmotoka kika kya Coaster etambuza abayimbi ba Cream Production eya Hajji Harunah Mubiru bweyatomedde ekifunvu n'egwa.

Okusinziira ku omu ku bayimbi <strong>Adam Mulwana</strong>, omugoba wa Coaster yabadde ayise ku kkubo erigenda e Gombe ewaategekeddwa ekivvulu, wabula yayimiridde n'akuba reverse ku kaserengeto akaamanyi, bw'atyo emotoka nemulemerera n'akuba ekifunvu mmotoka n'egwa.

Omugenzi ye <strong>Umar Kasumba</strong> atenga abaalumiziddwa kuliko Jackie Namanda, Kemi Sera, omukubi w'ebivuga Katumba n'abalala nga baddusidwa mu ddwaliro e Gombe gyebafunira obujjanjabi.

Akabenje akalala kaagudde mu kitoogo ekimanyiddwa nga Kibukuta ku luguudo oluva e Kampala okudda e Masaka taxi number UAV 811/Y bweyalemeredde omugoba waayo okukkakkana ngegudde neyeefuula.

Omwogezi wa poliisi mu bitundu by'e Katonga <strong>Joseph Tulya</strong>, agambye wano omuntu omu yeeyafudde bweyabadde atuusibwa ku ddwaliro e Nkozi.

Omugenzi ategerekeseeko lya Nabuzaali, omwemyaka 25 omutuuze mu bitundu by'e Masaka nga kati omulambo gwe gukuumibwa mu gwanika ly'eddwaliro e Gombe.

&nbsp;